钦定古今图书集成/明伦汇编/官常典/第481卷 > 敬珍
## 钦定古今图书集成/明伦汇编/官常典/第481卷 > 敬珍

按《周书薛善传》：“珍字国宝，河东蒲坂人，汉扬州刺史
韶之十世孙。父伯乐，州主簿安邑令。珍伟容仪，有气
侠，学业骑射，俱为当时所称。祥即珍从祖兄也，亦慷
慨有大志，唯以交结英豪为务。珍与之深相友爱，每
同游处。及齐神武趋沙苑，珍谓祥曰：‘高欢迫逐乘舆，
播迁关右，有识之士孰不欲推刃于其腹中，但力未
能制耳。今复称兵内侮，将逞凶逆，此诚志士效命之
日，当与兄图之’。”详闻其言，甚悦曰：“计将安出？”珍曰：“宇
文丞相宽仁大度，有霸王之略，挟天子而令诸侯，已
数年矣。观其政刑备举，将士用命，欢虽有众，固非其
俦。况逆顺理殊，将不战而自溃矣。我若招集义勇，断
其归路，歼馘凶徒，使只轮不反，非直雪朝廷之耻，亦
壮士封侯之业。”祥深然之，遂与同郡豪右张小白、樊
昭贤、王元略等举兵。数日之中，众至万馀，将袭欢后
军。兵未进而齐神武已败。珍与祥邀之，多所克获。及
李弼军至河东，珍与小白等率猗氏、南解、北解、安邑、
温泉、虞乡等六县户十馀万归附。太祖嘉之，即拜珍
平阳太守，领永宁防主，祥龙骧将军、行台郎中，领相
里防主，并赐鼓吹，以宠异之。太祖仍执珍手曰：“国家
有河东之地者，卿兄弟之力，还以此地付卿，我无东
顾之忧矣。”久之，迁绛州刺史，以疾免，卒于家